Ńdɔ fɔ́ɔ́ Yosué a ngáman tógǎn mə̄ndá mə́ bod mə́sə̄ yā Ísraɛ̂l á Sikem, a mǎn lóē mvīndí bod ai bətə́bə̄ bə́ ósú ai bətsíg míńtól ai bəsaŋ bə́ kálara bə́ mān sɔ́ á mís mə́ Ńtondôbə. 2Yosué nyé ai ǹnam nâ: “Ǹtondôbə, Zambá Ísraɛ̂l a dzó nâ: Běsōá báán, Tɛrah, ésīá Ábrahám bân Nahor, bə́ ngábə́ tɔá óswē á yād ókōbá, bə́ luugu bəzəzə̌ bəzambá. 3Ńdɔ̄ hḿ mə̄ ngánɔŋ ésōá wāān Ábrahám óswē á yād wē, mə̌ ngakə makə ai nyé ai ńnǎm Kanǎŋ ósə; mə bɔ̌ nə á fui mvɔŋ; a byé Ízag. 4Mə və́ə́ Ízag bɔ́n bə́bɛ̄: Yákɔb bân Ezaú. É bɔ́n bə́bɛ̄ bā, mə və́ə́ Ésaú Ńkǒl Séîr á ngab dzié. Yákɔb bân bɔ́n bɔ̂ bə́ sīgí Égîptɛn. 5Ńdɔ mə ngálóm Mósɛs bân Áron, mə nambá Égîptɛn m̀faŋ ńnambán ai é mam mə ngábɔ. 6Mə vǎ mínā ai běsōá báán Égîptɛn wé, mǐ sɔ́ɔ́ suan á máŋ. Ńdɔ Égîptɛn bə́ ngátíe, bə́ ngakə bátsídan běsōá á bīkálíg ai á bikabilí á yōb a kələ kwí á máŋ mávie. 7Ńdɔ̄ bɔ́n bə́ Ísraɛ̂l bə́ ngáyón Ńtondôbə á mís; Ǹtondôbə a tə́lé ńkūd díbī á zāŋ dzāān ai Égîptɛn; a búgú myə̄g mə́ máŋ, mə́ mánā kə ai bɔ́ á wɔ́bɔ́g. Mǐ ngáyén ai mís é dzam mə ngábɔ Égîptɛn; ńdɔ mǐ ngátɔbɔ á ńkōd ńnam kɔ́m. 8Mə nɔŋɔ́ mínā hálā, mə kə́ə́ ai mínā á ńnǎm Amorít yā bə́ ngábə́ tɔá á Yórdan á yād. Ńdɔ̄ bə́ ngálúman ai mínā: mə maná bɔ təgə, mə kalán mínā bɔ́, mǐ mān fadi ńnam wábá, mə maná bɔ kɔg á mís máán. 9Ńdɔ Balák, ndómán Sipor, ǹkúkúmá yā Moáb a ngátə́bə̄ nə́ a lúman ai Ísraɛ̂l a kə́ nɔ̌ŋ Balaam, ndóman Béor nə́ á zū mína yɔg. 10Ńdɔ mǎ ndzí kig wóg ngogolán Balaam, a ńtɔ̄á énɔdɔ nâ á və̄ mína ǹtótōmaamaa; mə maná fə̄ mína fámī á mɔ́ móé. 11Ńdɔ mǐ ngádaŋ Yórdan, mǐ kə́ suan á Yēríko. Bǒd yā Yēríko bə́ ngalúman ai mínā ai abuí məyɔŋ afə́, ńdɔ mə ngákalan mínā bɔ́. 12Ńdɔ mə ngálóm bɔ bəbombo, bə́ māná bɔ tsídan, mińkúkúmá míbɛ̄ Amorít, təge bǎ mod fa, ngə́ áwoǎ kig élɛ̂.